和同社餞梅
作者：趙必𤩪
朝代：宋

paragraphs: 花開春意動，花謝春意靜。
逋仙餘詩魂，夢斷孤山境。
飄零萬斛香，冷落一枝影。
玉笛聲聲愁，月浸闌干冷。
吟翁餞梅行，詩句真雋永。
持螯醉酒船，呼童滌茶皿。
欲調宰相羹，且歸狀元嶺。
離騷不知音，激楚鄙鄢郢。
惟有廣平翁，心腸鐵石勁。
無花實更奇，此意要人領。
桃李兒女曹，眼底紛蛙井。
酒醒動微吟，心下快活省。